4 дни Беглика фест | Kafene.bg
4 дни Беглика фест
Бащата на Balkan Beats музиката – Robert Soko – пристига в София за подгряващото парти на Фестивала
След едногодишно затишие, беглишкото племе отново ще се събере, за да отпразнува завръщането на Беглика фест – любимия фестивал. На 18-ти юни в Маймунарника в Борисовата градина, беглишкият дух ще се материализира в София, напомняйки какво можете да очаквате между
21-ви и 24-ти август.
Шестото издание на фестивала, който успя да формира не просто публика, а общност от хора, които създават заедно и споделят ценностите му, застава зад нова концепция.
Вълшебна горска сцена ще приюти в едно Форум „Метаморфози“ и горска театрална сцена на самия бряг на язовира. Лодки-таксита, катерачески горски приключения и впечатляваща инсталация във водата ще затвърдят беглишките традиции. Три сцени ще разнасят беглишка музикална селекция, а специална сцена ще приютява ентусиасти от публиката, които ще могат да се запишат директно на място да представят на нея нещо свое. Музика с тибетски ритуални купи, впечатляваща горска инсталация във водата и сцена, качена в боровете, ни очакват на Беглика от 21-ви до 24ти август.
Тази година обаче Фестът променя посоката си. Освен, че ще се случва цели 4 дни, вместо три, както досега, идеята на организаторите е да докажат, че Беглика принaдлежи на всеки и няма пасивна “публика”, а само общност от хора, създаваща заедно Беглика фест. За първи път фестивала подхожда с иновативна система, в която всеки от беглишкото племе ще може да предлага елементи на програмата, а всички други да гласуват предварително онлайн, за това, което им харесва. Така програмата ще бъде селектирана от хората за хората. За пръв път фестивалът отваря и сцена, чиято програма ще се формира само от публиката след записване на място. Досега над 1/3-та от посещаващите фестивала споделяха свои умения и знания в разнообразни работилници, уъркшопи, лекции, приключения. Делът им тази година се очаква да е много по-висок.
Със самото си създаване през 2008-ма, Беглика Фест се превърна в изявлението на едно цяло поколение за нуждата от нови ценности – отговорно отношение към природата, нов подход към образованието и гражданското участие. Именно това ще отрази и новият акцент на фестивала – Форум „Метаморфози“ – пространство за генериране на нови, смели, но и реализуеми идеи за иновации в сферите на Образованието, Културата и Икономиката, който ще събере на едно място иноватори от страната, Европа и региона – лектори и съвременни философи, за да сътворяват заедно с беглишкото племе алтернативи, които са приложими в реалността и след феста. След края на феста, участвалите във Форума ще могат да продължат и реализират идеите, родени в него. Специален фонд от фен-билети, ще подкрепи конкретните идеи, които имат потенциал трайно да променят обществото ни към по-добро. Форумът е дело на “Фабрика за идеи”, чийто манифест фестивалът също споделя.
Да усетите завръщането на беглишкия дух след почти две години преди края на август, ще можете още на 18-ти юни, когато ще отбележим завръщането му с истински мини-фестивал в Маймунарника в София. По случая посрещаме не кой да е, а негово Балканско величество – “бащата” на Balkan Beats музиката – Robert Soko, който пристига за пръв път в България, специално заради Before Beglika и в подкрепа на посланията на феста. Повече тук: http://2014.beglika.org/before-beglika-party-balkan-beats-sofia-18-june-maymunarnika/
На сцената на Маймунарника ще излязят и Balkan kHans – впечатляващо явление, смесица от традиционни и модерни звуци. Бандата е добре позната на българската публика с уникалния бийтбокс на Skiller, но в нестандартно взаимодействие с етно-елементи, свирени от Венци Такев – виртуозна цигулка, мултиинструменталистът и фюжън композитор, Николай Иванов-ОМ (вокали/ китара/ синтезатор), Кольо Иванов (тъпан, гайда) и Митко Узунов (туба – бас). Чакат ни и тематичните сетове на DJ Dharba и DJ Phoenix. Balkan kHans, които носят посланието за компилирането на звуци от различни култури.
Билети за партито:
предварителна продажба: 7 лв. в мрежата на ticketlogic.bg (link)